LV Eiropas Savienības Oficiālais Vēstnesis L 96/1

KOMISIJAS REGULA (ES) 2017/626

(2017. gada 31. marts),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz acetamiprīda, ciāntraniliprola, cipermetrīna, ciprodinila, difenokonazola, etefona, fluopirama, flutriafola, fluksapiroksāda, imazapika, imazapīra, lambda-cihalotrīna, mezotriona, profenofosa, propikonazola, pirimetanila, spirotetramāta, tebukonazola, triazofosa un trifloksistrobīna maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,

tā kā:

(1) Pārtikas kodeksa komisija (CAC) 2015. gada 11. jūlijā pieņēma kodeksā noteiktos maksimālos atlieku līmeņus (CXL) attiecībā uz mezotrionu (2). CAC2016. gada 1. jūlijā pieņēma CXL attiecībā uz abamektīnu, acetamiprīdu, acetohloru, hlortalonilu, ciāntraniliprolu, cipermetrīnu, ciprodinilu, difenokonazolu, etefonu, flonikamīdu, fluopiramu, flutriafolu, fluksapiroksādu, imazapiku, imazapīru, lambda-cihalotrīnu, lufenuronu, profenofosu, propikonazolu, pirimetanilu, kvinkloraku, spirotetramātu, tebukonazolu, triazofosu un trifloksistrobīnu (3).

(2) Minēto vielu maksimālie atlieku līmeņi (MAL) ir noteikti Regulā (EK) Nr. 396/2005.

(3) Saskaņā ar Eiropas Parlamenta un Padomes Regulas (EK) Nr. 178/2002 (4) 5. panta 3. punktu, ja pastāv starptautiskie standarti vai ja tie noteikti tiks izstrādāti, tad tie jāņem vērā, izstrādājot vai pieņemot pārtikas aprites tiesību aktus, izņemot gadījumus, kad tādi standarti vai to daļas būtu neefektīvs vai nepiemērots līdzeklis pārtikas aprites tiesību aktu likumīgo mērķu sasniegšanai vai ja ir attiecīgs zinātnisks pamatojums, vai ja to rezultātā aizsardzības līmenis būtu citāds, nekā atzīts par piemērotu Kopienā. Turklāt saskaņā ar minētās regulas 13. panta e) punktu Savienībai ir jāveicina saskaņotība starp starptautiskajiem tehniskajiem standartiem un pārtikas aprites tiesību aktiem, nodrošinot arī, ka nesamazinās augstais aizsardzības līmenis, kas pieņemts Kopienā.

(4) Savienība iesniedza atrunu Pārtikas kodeksa komisijas pesticīdu atlieku komitejā (CCPR) par ierosinātajiem CXL attiecībā uz šādām pesticīdu/produktu kombinācijām: abamektīns (visi produkti); acetohlors (visi produkti); hlortalonils (visi produkti); ciāntraniliprols (piens); etefons (mieži, rudzi, kvieši); flonikamīds (visi produkti); flutriafols (krustziežu dārzeņi, selerijas, ķirbjaugi, paprikas, sēkleņi, dzīvnieku izcelsmes produkti); fluksapiroksāds (selerijas, ogas un citi sīkie augļi, krustziežu dārzeņi, krustziežu dzimtas lapu dārzeņi, burkāni, augļu dārzeņi, ķirbjaugi, ķiploki, sīpoli, pastinaki, šalotes); lufenurons (visi produkti); mezotrions (sparģeļi, krūmu ogas, ogas uz dzinumiem, dzērvenes, pārtikai izmantojami zīdītāju subprodukti, olas, zīdītāju gaļa, piens, okra, pārtikai izmantojami mājputnu subprodukti, mājputnu gaļa, rabarberi, cukurniedres); kvinkloraks (visi produkti) un tebukonazols (saulespuķu sēklas).

(5) Tāpēc acetamiprīda, ciāntraniliprola, cipermetrīna, ciprodinila, difenokonazola, etefona, fluopirama, flutriafola, fluksapiroksāda, imazapika, imazapīra, lambda-cihalotrīna, mezotriona, profenofosa, propikonazola, pirimetanila, spirotetramāta, tebukonazola, triazofosa un trifloksistrobīna CXL, kas nav minēti 4. apsvērumā, būtu kā MAL jāiekļauj Regulā (EK) Nr. 396/2005, izņemot gadījumus, kad tie attiecas uz produktiem, kuri minētās regulas I pielikumā nav ietverti, vai kad tie ir noteikti zemāki par pašreizējiem MAL. Minētie CXL ir nekaitīgi patērētājiem Savienībā (5).

(6) Ievērojot procedūru saistībā ar atļauju darbīgo vielu spirotetramātu saturošu augu aizsardzības līdzekli izmantot hurmai, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(7) Par flutriafola lietojumu uz ķirbjaugiem ar ēdamu mizu tika iesniegts pieteikums saskaņā ar Regulas (EK) Nr. 396/2005 6. panta 2. un 4. punktu. Pieteikuma iesniedzējs apgalvo, ka Amerikas Savienotajās Valstīs atļautā minētās vielas izmantošana uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus minēto kultūraugu importam.

(8) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai izvērtējuma ziņojumus.

(9) Eiropas Pārtikas nekaitīguma iestāde (turpmāk “Iestāde”) novērtēja pieteikumus un novērtēšanas ziņojumus, īpaši izskatot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (6). Iestāde minētos atzinumus nosūtīja Komisijai un dalībvalstīm un publiskoja tos.

(10) Kas attiecas uz lietojumiem, kuri norādīti minētajos pieteikumos, Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības izvērtējumu, patērētāju drošības ziņā ir pieņemami. Iestāde ņēma vērā jaunākos datus par vielu toksikoloģiskajām īpašībām. Ne eksponētība šīm vielām dzīves laikā, kas rodas, uzturā lietojot visus produktus, kuros varētu būt šīs vielas, ne īslaicīga eksponētība tām, kas rodas, uzturā lietojot daudz attiecīgo kultūraugu un produktu, neliecina par risku pārsniegt pieļaujamo dienas devu vai akūto references devu.

(11) Balstoties uz Iestādes pamatoto atzinumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(12) Tāpēc Regula (EK) Nr. 396/2005 būtu attiecīgi jāgroza.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 31. martā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) ftp://ftp.fao.org/codex/reports/reports_2015/REP15_PRe.pdf

FAO/PVO kopīgā pārtikas standartu programma “Pārtikas kodeksa komisija”. III un IV papildinājums. 38. sesija. Ženēva, Šveice, 2015. gada 6.–11. jūlijs.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

FAO/PVO kopīgā pārtikas standartu programma “Pārtikas kodeksa komisija”. II papildinājums. 39. sesija. Roma, Itālija, 2016. gada 27. jūnijs–1. jūlijs.

(4) Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(5) Zinātniskais atbalsts ES nostājas sagatavošanā Pārtikas kodeksa komisijas pesticīdu atlieku komitejas (CCPR) 47. sesijai. EFSA Journal 2015; 13(7):4208 (178 lpp.).

Zinātniskais atbalsts ES nostājas sagatavošanā Pārtikas kodeksa komisijas pesticīdu atlieku komitejas (CCPR) 48. sesijai. EFSA Journal 2016; 14(8):4571 (166 lpp.).

(6) EFSA zinātniskie ziņojumi pieejami tiešsaistē: http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel. EFSA Journal 2016; 14(9):4577 (16 lpp.).

Reasoned opinion on the modification of the existing maximum residue levels for spirotetramat in various crops. EFSA Journal 2016; 14(3):4429 (34 lpp.).